Både Frederikshavn Kommune og Arbejdstilsynet har nu frikendt det firma, d er tidligere i august blev filmet, mens de spulede et tag med en højtryksrenser. For Arbejdstilsynet rykkede ikke straks ud, da en privat borger filmede et firma i at højtryksspule et asbesttag, og nu vil de heller ikke bruge borgerens private optagelser. Det skriver Fagbladet 3F. I Arbejdstilsynets egen bekendtgørelse om asbest står der ellers, at højtryksspuling af materialer med asbest er “forbudt”. Men firmaet får hverken bøde eller strakspåbud, oplyser Arbejdstilsynet til Fagbladet 3F. - Da Arbejdstilsynet var på byggepladsen 10. august 2023, foregik der ikke rensning af taget, og Arbejdstilsynet kunne ikke ved selvsyn konstatere overtrædelser af asbestreglerne, skriver tilsynschef Martin Skåning i en e-mail til mediet. Overfor mediet oplyser tilsynschefen i øvrigt, at "tilsynet ikke kan kommentere på den konkrete kritik. Og heller ikke hverken be- eller afkræfte, om tilsynet har modtaget foto- eller videomateriale i sagen. Ifølge tilsynschefen skyldes det, at tilsynet ikke må oplyse, om det har fået klager over konkrete arbejdsmiljøproblemer. Firmaet har dog selv erkendt fejl i en artikel netop hos 3F for brug af en såkaldt rensekasse, som man skal have dispensation til at bruge - det havde firmaet ikke. Virksomheden søgte dog dispensation tre dage senere, men altså for sent til, at aktionen på taget, der blev filmet af den private borger var i orden. - Det er superærgerligt, men så må jeg æde den bøde, som det koster, sagde Kristian Sørensen til Fagbladet 3F tidligere i august. Men den bøde behøver han altså ikke frygte.

Opsummering:
Arbejdstilsynet giver ikke bøde til firma, der spulede asbesttag med højtryksrenser.